Maj og Torben tog fra København til Thy for at plukke kantareller. Da de kom hjem, var de blevet ejere af Nystrup Camping.

Nogle gange er det tilfældigheder, der afgør, hvilken drejning livet tager. Det må et ægtepar fra København sande. En kantareljagt i Nationalpark Thy blev nemlig usædvanlig udbytterig for dem. Godt nok fik parret ikke svampe i kurven, men til gengæld købte de en campingplads. - Vi var oppe for at besøge nogle venner i Hanstholm, som vi mødte i Australien, fortæller Maj Fjord Nielsen og suppleres af sin bedre halvdel: - Vi havde planlagt en kantareltur og sad i Hanstholm og hyggede os, mens vi fortalte om vores planer: At vi havde kig på en campingplads på Samsø, siger Torben Fjord Petersen. Drømmen om at købe en campingplads lå altså forvejen og lurede hos parret fra København. Under aftensmaden med en ven fortalte denne, at hans ven Hans Jørgen havde en campingplads til salg. Torben Fjord Petersen var først ude og se Nystrup Camping i Klitmøller alene. Da var han solgt. - Jeg forelskede mig med det samme, lyder det fra Torben. Da Maj kom tilbage efter at have været ude at plukke kantareller, spurgte hun, om Torben havde købt en campingplads. - Og så siger jeg: "Det er tæt på," fortæller Torben Fjord Petersen. På den måde blev Nystrup Camping deres nye fælles arbejdsplads, og de blev ejere af Nystrup Camping. Stærke på hver sit område Maj har tidligere arbejdet i rejsebranchen, så hun kommer til at stå for det administrative, mens Torben har hænderne skruet rigtigt på og bliver pladsens praktiske mand. - Vi er jo tit slet ikke sammen hele dagen, så er det først hen over aftensmaden, vi sådan snakker om, hvad har du egentlig lavet i dag? fortæller Maj Fjord Nielsen. Nu skal der indrettes, males, fældes træer og ordnes nye bookingsystemer, så parret bliver klar til at fylde pladsen med gæster første marts. - Vi glæder os til at byde dem velkommen og vise, hvad vi kan i området, og hvad vi vil i området, siger Torben. - Vi håber bare på en sommer med masser af rejsende, og at tyskerne får lov at komme, siger Maj. Skulle nogen gå med drømmen om at gå samme vej, så lå prisen for Nystrup Camping på cirka 17 millioner kroner.